ባለፉት ስድስት ወራት ከማዕድን ዘርፍ ከ172 ሚሊዮን ዶላር በላይ ገቢ ተገኘ
¬-በተያዘው የበጀት ዓመት የመጀመሪያ መንፈቅ ዓመት ወደ ውጪ ከተላኩ ልዩ ልዩ ማዕድናት 172ነጥብ 6ሚሊዮን ዶላር ገቢ መገኘቱን የማዕድን  ሚኒስቴር ገለጸ።የሚኒስቴሩ የሕዝብ ግንኙነት ኃላፊ አቶ ባጫ ፋጂ ለዋልታ እንደገለጹት ገበው የተገኘው በኩባንያዎችና በባህላዊ ማዕድን አምራቾች አማካኝነት ከተመረቱት የወርቅ፤ታንታለም፤ እምነ በረድና የከበሩ ድንጋዮች ነው።ገበው ከታቀደው አንድ ቢሊዮን ዶላር አንጻር ሲታይ ዝቅ ማለቱን የገለጹት አቶ ባጫ ለዚህም የዓለም የወርቅ ዋጋ መቀነስና የተመረተው ወርቅ ሙሉ በሙሉ አለመሸጡ እንደ ምክንያትነት  አቅርበዋል።በጌጣጌጥ ማዕድናት ዘርፍ የተሻለ አፈጻጸም መታየቱን የጠቆሙት አቶ ባጫ ለወደፊቱ ከፍተኛ መጠን ያለው የጌጣጌጥ ማዕድናት ላይ እሴት ጨምሮ ለመካክ ሚኒስቴር መሥሪያ ቤቱ ጥረት እያደረገ  መሆኑን ገልጸዋል።የባህላዊ የማዕድን አምራቾች በእጅ  ከማምረት ይልቅ በአነስተኛ የማምረቻ ቴክኖሎጂዎችን  እንዲጠቀሙ ሚኒስቴር መሥሪያ ቤቱ ጥረት እያደረገ ነው ያሉት አቶ ባጫ በማህበር ተደራጅተው የመሣሪያ አቅርቦት እንዲያገኙ ድጋፍ እየተደረገ ነው ብለዋል።በአገሪቱ በአጠቃላይ ከ147 በላይ የውጭ ኩባንያዎች በማዕድን ግኝት፤ ፍለጋና ምርመራ እንዲሁም ምርት ፍቃድ ወስደው በመንቀሳቀስ ላይ ይገኛሉ።